Σήμερα, Δευτέρα θα κριθεί στο δικαστήριο της Ανδριανούπολης η τύχη των στελεχών των ελληνικών ενόπλων δυνάμεων, ενός υπαξιωματικού και ενός ΕΠΟΠ του Στρατού Ξηράς, οι οποίοι συνελήφθησαν από τους Τούρκους στον Εβρο στη διάρκεια στρατιωτικής περίπολου την Πέμπτη.

Αυτό σημαίνει ότι οι δύο στρατιωτικοί, ένας υπολοχαγός και ένας λοχίας, παραμένουν προφυλακισμένοι στην Αδριανούπολη για όλο το Σαββατοκύριακο και ελπίζεται ότι αφού δικαστούν αύριο, Δευτέρα, για την κατηγορία της παράνομης εισόδου θα μπορέσει να ανοίξει ο δρόμος του επαναπατρισμού τους χωρίς περαιτέρω επιπλοκές. Το δε ελληνικό Προξενείο στην Αδριανούπολη όρισε δύο δικηγόρους για τη νομική εκπροσώπηση των δύο στρατιωτών οι οποίοι είναι οι Άγγελος Μητρετώδης, 25 ετών, υπολοχαγός Μηχανικού και Δημήτρης Κουκλάτζης, λοχίας Μηχανικού. Υπηρετούν και οι δύο στην 3η Μηχανοκίνητη Ορεινή Ταξιαρχία «Ρίμινι».

Η σύλληψη

H ελληνική περίπολος βρισκόταν σε χερσαίο τμήμα πλησίον του ποταμού Εβρου και χάθηκε καθώς οι καιρικές συνθήκες είναι πολύ άσχημες τις ημέρες αυτές στην περιοχή, έχει ρίξει πολύ χιόνι και είναι πολύ δύσκολο να διακριθεί η συνοριογραμμή.

Εντολή για κράτηση των δύο ελλήνων στρατιωτικών και παραπομπή τους σε δίκη με την κατηγορία της εισόδου σε απαγορευμένη στρατιωτική ζώνη έδωσε η τουρκική εισαγγελία σύμφωνα με το τουρκικό πρακτορείο Anadolu. Τα κινητά τηλέφωνα των δύο ελλήνων στρατιωτικών κατασχέθηκαν και ερευνώνται από τις τουρκικές αρχές .

Το ελληνικό ΓΕΕΘΑ επιμένει ότι δεν υπάρχει θέμα κατασκοπείας, ενώ παραδέχεται ότι θα μείνουν στη φυλακή το σαββατοκύριακο στην Ανδριανούπολη.

Η δίκη τους θα γίνει την Δευτέρα και όπως όλες οι πληροφορίες αναφέρουν με την κατηγορία μόνο της παραβίασης συνόρων.

Ανώτατη στρατιωτική πηγή του Πενταγώνου για τους δύο στρατιωτικούς

Η κατηγορία της παράνομης διείσδυσης στην Τουρκία σε απαγορευμένη περιοχή είναι αυτή που ασκήθηκε στους δύο έλληνες στρατιωτικούς όπως ανέφερε το απόγευμα της Παρασκευής ανώτατη στρατιωτική πηγή του Πενταγώνου. Σημειώνεται πάντως ότι οι Τούρκοι και όλα τα τουρκικά μέσα ενημέρωσης κάνουν λόγο για δύο κατηγορίες που έχουν ασκηθεί στους δύο Έλληνες και μάλιστα η μία απ’ αυτή είναι για κατασκοπεία.

Σύμφωνα πάντα με την ίδια στρατιωτική πηγή οι Έλληνες στρατιωτικοί εισήλθαν από λάθος γύρω στις 2.30 το μεσημέρι της Πέμπτης σε τουρκικό έδαφος. Υπενθυμίζεται ότι η ανακοίνωση του ΓΕΣ δεν δεν είχε ξεκαθαρίσει για το πού ακριβώς βρέθηκαν οι δύο Έλληνες στρατιωτικοί καθώς ανέφερε χαρακτηριστικά πως η ελληνική περίπολος «φέρεται να εντοπίστηκε σε τουρκικό έδαφος».

Από την Πέμπτη έως χθες το απόγευμα έχουν υπάρξει δύο επικοινωνίες του Αρχηγού ΓΕΕΘΑ Ναύαρχου Ευάγγελου Αποστολάκη με τον τούρκο ομόλογό του Χουλουσί Ακάρ. Η πρώτη έγινε την Πέμπτη και η δεύτερη την Παρασκευή το πρωί.

Σύμφωνα με πληροφορίες του Πενταγώνου για τους δύο Έλληνες θα ακολουθηθεί η διαδικασία του αυτοφώρου και θα παραμείνουν υπό κράτηση στην Αδριανούπολη έως ότου γίνει η κανονική δίκη και η ελληνική πλευρά ασκήσει έφεση με στόχο την απελευθέρωσή τους.

Ανακοίνωση του Γενικού Επιτελείου Στρατού

Όπως αναφέρεται χαρακτηριστικά στην ανακοίνωση του Γενικού Επιτελείου Στρατού: «Ενημερώνουμε ότι την Πέμπτη 1 Μαρτίου 2018, στρατιωτική περίπολος αποτελούμενη από δύο Στελέχη του Στρατού Ξηράς, στο πλαίσιο συνήθους περιπολίας στην οριογραμμή δασικής περιοχής Καστανιών Έβρου, λόγω δυσμενών καιρικών συνθηκών, φέρεται να εντοπίστηκε από τουρκική περίπολο, σε τουρκικό έδαφος.

»Για το περιστατικό έχουν επιληφθεί οι αρμόδιες αρχές. Από την πρώτη στιγμή οι ελληνικές αρχές βρίσκονται σε επικοινωνία με τις τουρκικές αρχές και είναι σε εξέλιξη διαδικασίες επανόδου στην Ελλάδα. Είναι καλά στην υγεία τους, βρίσκονται στην Αδριανούπολη προκειμένου να ολοκληρωθούν οι τυπικές διαδικασίες».

Στενά παρακολουθεί ο Τσίπρας τις εξελίξεις με τους έλληνες στρατιωτικούς

Τις εξελίξεις με τους δύο συλληφθέντες έλληνες αξιωματικούς παρακολουθεί στενά ο πρωθυπουργός, Αλέξης Τσίπρας, σύμφωνα με κυβερνητικές πηγές.

Οι ίδιες επισημαίνουν ότι ο κ. Τσίπρας βρίσκεται σε διαρκή επικοινωνία με τον υπουργό Εθνικής Άμυνας, Πάνο Καμμένο, και τον υπουργό Εξωτερικών, Νίκο Κοτζιά.

Λίγο νωρίτερα, κατά την ενημέρωση των πολιτικών συντακτών, ο κυβερνητικός εκπρόσωπος Δημήτρης Τζανακόπουλος ανέφερε ότι η ελληνική κυβέρνηση βρίσκεται σε συνεχείς επαφές με τις τουρκικές αρχές για τη διευθέτηση του ζητήματος που έχει προκύψει με τα δύο στελέχη του ελληνικού στρατού.

Όπως είπε, ο αρχηγός ΓΕΕΘΑ κ. Αποστολάκης είχε συνομιλία σε καλό κλίμα με τον τούρκο ομόλογό του και πρόσθεσε: «Το χθεσινό περιστατικό προέκυψε από ένα λάθος. Εξαιτίας των καιρικών συνθηκών, οι Έλληνες βγήκαν από το δρομολόγιό τους και βρέθηκαν σε τουρκικό έδαφος».

Ο κυβερνητικός εκπρόσωπος σημείωσε: «Είναι τυπικό το όλο θέμα, με μια δίκη που θα γίνει για παράνομη είσοδο στη χώρα».

Ο ίδιος επισήμανε ότι «αναμένουμε άμεσα την επιστροφή των ελλήνων στρατιωτικών», ενώ χαρακτήρισε «κατασκοπευτικά – συνωμοσιολογικά τα σενάρια περί ανταλλαγών με τους οκτώ τούρκους στρατιωτικούς» που είχαν καταφύγει στην Αλεξανδρούπολη μετά την αποτυχημένη απόπειρα πραξικοπήματος κατά του Ερντογάν.

Διαδικασίες μεταξύ των δύο πλευρών για την επάνοδό τους στην Ελλάδα



Σύμφωνα με το ΓΕΣ οι ελληνικές αρχές βρίσκονται σε επικοινωνία με τους τουρκικές για τις διαδικασίες επανόδου στην Ελλάδα. Κάνει μάλιστα λόγο για πρωτόγνωρο περιστατικό το οποίο είχε πολλά χρόνια να συμβεί. Τις διαπραγματεύσεις έχει αναλάβει το ελληνικό υπουργείο Εξωτερικών και η ελληνική πρεσβεία στην Αγκυρα, ενώ η ελληνική κυβέρνηση εμφανίζεται καθησυχαστική. Πληροφορίες αναφέρουν ότι θα υπάρξει δίκη από την τουρκική πλευρά χωρίς να έχουν γίνει γνωστές οι κατηγορίες και οι δύο άνδρες θα επανέλθουν σύντομα στην Ελλάδα.

Ο κυβερνητικός εκπρόσωπος στην ενημέρωση της Πέμπτης δήλωσε ότι την Πέμπτη είχαν συνομιλία για το γεγονός οι αρχηγοί ΓΕΕΘΑ των δύο χωρών, ενώ επιβεβαίωσε ότι οι δύο άνδρες θα δικαστούν στην Τουρκία για παράνομη είσοδο.

Οπως αναφέρεται χαρακτηριστικά στην ανακοίνωση του Γενικού Επιτελείου Στρατού:

«Ενημερώνουμε ότι την Πέμπτη 1 Μαρτίου 2018, στρατιωτική περίπολος αποτελούμενη από δύο Στελέχη του Στρατού Ξηράς, στο πλαίσιο συνήθους περιπολίας στην οριογραμμή δασικής περιοχής Καστανιών Έβρου, λόγω δυσμενών καιρικών συνθηκών, φέρεται να εντοπίστηκε από τουρκική περίπολο, σε τουρκικό έδαφος.

Για το περιστατικό έχουν επιληφθεί οι αρμόδιες αρχές. Από την πρώτη στιγμή οι ελληνικές αρχές βρίσκονται σε επικοινωνία με τις τουρκικές αρχές και είναι σε εξέλιξη διαδικασίες επανόδου στην Ελλάδα. Είναι καλά στην υγεία τους, βρίσκονται στην Αδριανούπολη προκειμένου να ολοκληρωθούν οι τυπικές διαδικασίες».

ΝΔ: Περιμένουμε την άμεση επιστροφή των δύο ελλήνων στρατιωτικών – Αντιδράσεις κομμάτων

Την ανάγκη «άμεσης διευθέτησης του ζητήματος που έχει προκύψει με τη σύλληψη και κράτηση των δύο ελλήνων στρατιωτικών από τις τουρκικές αρχές» υπογράμμισε ο τομεάρχης Εξωτερικών της Νέας Δημοκρατίας, Γιώργος Κουμουτσάκος.

Όπως επισήμανε, «και σε αυτήν την περίπτωση θα πρέπει να ισχύσει ό,τι συμβαίνει πάντα και αμοιβαία σε αντίστοιχα συμβάντα».

«Περιμένουμε την άμεση επιστροφή των δύο στελεχών των Ελληνικών Ενόπλων Δυνάμεων στην Ελλάδα, όπως άλλωστε επιβάλλουν οι σχέσεις καλής γειτονίας και αμοιβαίου σεβασμού» τόνισε ο τομεάρχης της ΝΔ.

Με μεγάλη προσοχή παρακολουθούν στη Νέα Δημοκρατία τις πολύ σοβαρές εξελίξεις που ακολούθησαν τη σύλληψη των δύο ελλήνων στρατιωτικών, όπως δήλωσε ο τομεάρχης Άμυνας της ΝΔ, Βασίλης Κικίλιας, μετά από συνάντηση που είχε με τον υπουργό Άμυνας, Πάνο Καμμένο.

«Ενημέρωσα τον Κυριάκο Μητσοτάκη για τα τελευταία δεδομένα της υπόθεσης» τόνισε ο κ. Κικίλιας, προσθέτοντας πως «η ΝΔ ζητάει να γίνουν όλες οι απαραίτητες ενέργειες, για την άμεση επιστροφή στην Ελλάδα των δύο στελεχών των Ελληνικών Ενόπλων Δυνάμεων».

Σημειώνεται ότι ο κ. Κικίλιας είχε συνάντηση στο Πεντάγωνο με τον υπουργό Εθνικής Άμυνας, ο οποίος τον ενημέρωσε για τις δυσμενείς καιρικές συνθήκες που επικρατούσαν κατά τη σύλληψη των δύο στρατιωτικών.

Για διαβεβαίωση του Φ.Κουβέλη ότι σε πολύ σύντομο χρονικό διάστημα οι δύο στρατιωτικοί θα βρίσκονται στην Ελλάδα μιλά το ΚΚΕ.

Ειδικότερα, όπως αναφέρεται σε ανακοίνωση του κόμματος, ο κοινοβουλευτικός εκπρόσωπος του ΚΚΕ Θ.Παφίλης επικοινώνησε με τον αναπληρωτή υπουργό Εθνικής Άμυνας Φ.Κουβέλη, ώστε να ενημερωθεί για την κατάσταση των δύο Ελλήνων στρατιωτικών που έχουν συλληφθεί και κρατούνται από τις τουρκικές αρχές.

«Ο κ. Κουβέλης τον διαβεβαίωσε ότι σε πολύ σύντομο χρονικό διάστημα οι δύο στρατιωτικοί θα βρίσκονται στην Ελλάδα. Ο Θ.Παφίλης ζήτησε να γίνουν όλες οι απαραίτητες ενέργειες, ώστε αυτοί να επιστρέψουν με ασφάλεια στη χώρα» καταλήγει η ανακοίνωση.

Σε ανακοίνωσή της για το ζήτημα με τους δύο Έλληνες στρατιωτικούς, η Ένωση Κεντρώων ζητάει πληροφόρηση επί του θέματος και άμεσες ενέργειες για την απελευθέρωση τους.

Επιπλέον ησημειώνει: «Μας βάζει σε σκέψεις και γεννά ερωτηματικά, η χλιαρή στάση των υπουργείων Εξωτερικών και Άμυνας της Ελλάδας, σχετικά με τη σύλληψη των δυο στρατιωτικών μας, η οποία συνετελέσθη υπό απροσδιόριστες ακόμη συνθήκες και βάζει όλο τον ελληνικό λαό σε ανησυχία».